ג'ים מונטגומרי

ג'יימס "ג'ים" פול מונטגומרי (באנגלית: James "Jim" Paul Montgomery נולד ב- 24 בינואר 1955) הוא שחיין עבר אמריקאי. אלוף אולימפי (מונטריאול 1976) בעל 4 מדליות 3 מהן זהב, אלוף עולם בעל 9 מדליות מהן 7 זהב, זכה ב-5 מדליות זהב באליפות עולם אחת (בלגרד 1973) ושיאן עולם, קבע 11 שיאי עולם, מהם 4 שיאים אישיים במשחה היוקרתי ל-100 מטר חופשי. מונטגומרי היה לשחיין הראשון בהיסטוריה שירד מגבול 50 שניות במשחה זה כשקבע תוצאה של 49.99 שניות, באירוע הגדול ביותר באולימפיאדה.

 ביוגרפיה 
ג'ים מונטגומרי נולד במדיסון, ויסקונסין. הוא התאמן אצל המאמן ג'ק פטיג'ר בעיר מגוריו. בהמשך התאמן תחת הדרכתו של המאמן דוק קונסילמן באוניברסיטת אינדיאנה.

 פריצת הדרך 
מונטגומרי כבש את אליפות העולם שנערכה בבלגרד, יוגוסלביה בשנת 1973 בגיל 18. הוא זכה ב-5 מדליות זהב במשחים היוקרתיים ביותר. במשחה ל-100 מטר חופשי ניצח בתוצאה של 51.70 שניות לפני מישל רוסו מצרפת (52.08 שניות) ומייקל ונדן מאוסטרליה (52.22 שניות), במשחה ל-200 מטר חופשי בתוצאה של 1:53.02 דקות, לפני קורט קראמפולץ בן ארצו (1:53.61 דקות) ורוג'ר פיטל ממערב גרמניה (1:53.97 דקות). במשחי השליחים 4x100 מטר חופשי בתוצאה של 3:27.18 דקות, לפני ברית המועצות (3:31.36 דקות) ומזרח גרמניה (3:32.03 דקות,) במשחה שליחים 4x200 מטר חופשי בשיא עולם חדש של 7:33.22 דקות, לפני אוסטרליה (7:43.65 דקות) ומערב גרמניה (7:43.68 דקות) במשחה ל-4x100 מטר מעורב בתוצאה של 3:49.49 דקות, לפני מזרח גרמניה (3:53.24 דקות) וקנדה (3:56.37 דקות).

לאחר האליפות לקה במונונוקלאוזיס זיהומי המכונה מחלת הנשיקה בצורה קשה.

שיאן עולם
את שיאו העולמי הראשון קבע במבחנים האמריקאיים לאליפות העולם ביוני 1975 כששחה 100 מטר חופשי בתוצאה של 51.12 שניות בשלב המוקדמות. הוא שיפר את השיא העולמי של מארק ספיץ האגדי שנקבע באולימפיאדת מינכן (1972) (51.22 שניות).

באליפות העולם שנערכה בקאלי, קולומביה בשנת 1975 זכה בשתי מדליות, זהב וארד. מדליית זהב במשחה שליחים 4x100 חופשי בשיא עולם חדש בתוצאה של 3:24.85 דקות, לפני מערב גרמניה (3:29.55 דקות) ואיטליה (3:31.85 דקות). מדליית ארד במשחה ל-100 מטר חופשי בתוצאה של 51.44 שניות אחרי אנדי קואן בן ארצו (51.25 שניות) וולדימיר בורה מברית המועצות (51.32 שניות).

באליפות ארצות הברית בשחייה שנערכה בקנזס סיטי, ב-23 באוגוסט אותה שנה הוא קבע שיא עולם חדש במשחה ל-100 מטר חופשי בשלב חצי הגמר בתוצאה של 50.59 שניות.

 שיא העולם ההיסטורי 
לאולימפיאדת מונטריאול הגיע כשיאן עולם במשחה ל-100 מטר חופשי כשזמנו עמד על 50.59 שניות. הוא היה השחיין הראשון שירד מגבול 51 שניות. במשחקים עצמם, כבר בחצי הגמר הוא שיפר את השיא העולמי כששחה זמן של 50.39 שניות. בגמר הוא ניצח עם שיא עולמי מדהים, כששבר מחסום פסיכולוגי גדול, את מחסום 50 השניות כשקבע שיא עולם חדש בתוצאה של 49.99 שניות. שני סיים בן ארצו ג'ק בבשוף (50.81 שניות) ושלישי פטר נוק ממערב גרמניה (51.31 שניות). המתחרה העיקרי שלו, ג'ונטי סקינר מדרום אפריקה לא השתתף, בגלל החרם הספורטיבי שהוטל על דרום אפריקה עקב מדיניות האפרטהייד. סקינר שיפר את השיא העולמי המדהים, כשלושה שבועות מאוחר יותר כשקבע זמן של 49.44 שניות. הוא הוסיף שתי מדליות זהב במשחי שליחים, ב-4x100 מטר מעורב בשיא עולם חדש בתוצאה של 3:42.22 דקות, לפני קנדה (3:45.94 דקות) ומערב גרמניה (3:47.29 דקות) וב-4x200 מטר חופשי בשיא עולם נוסף של 7:23.22 דקות, לפני ברית המועצות (7:27.97 דקות) ובריטניה (7:32.11 דקות). הוא זכה במדליית ארד במשחה ל-200 מטר חופשי בתוצאה של 1:50.58 דקות אחרי חבריו לנבחרת, ברוס פורניס (1:50.29 דקות) וג'ון נייבר (1:50.50 דקות). 

באליפות העולם שנערכה בברלין, גרמניה המערבית בשנת 1978 זכה במדליית זהב במשחה שליחים 4x100 מטר חופשי בשיא עולם חדש בתוצאה של 3:19.74 דקות, לפני מערב גרמניה (3:26.65 דקות) ושוודיה (3:26.95 דקות). ב-100 מטר חופשי הוא זכה במדליית כסף בתוצאה של 50.73 שניות אחרי בן ארצו דייוויד מקאג (50.24 שנית) ולפני קלאוס סטיינבאך ממערב גרמניה (50.79 שניות).

לאחר שפרש משחייה תחרותית החל לאמן. כעת הוא מאמן באדיסון, טקסס. הוא הבעלים של שחייני מאסטרס בדאלאס.

 תארים והישגים 
 בסך הכל שיפר 11 שיאי עולם, מהם 4 שיאים אישיים במשחה ל-100 מטר חופשי, ו-7 במשחי שליחים. 
מונטגומרי זכה ב-11 תוארי אליפות ארצות הברית ו-8 תוארי NCAA.
בשנת 1986 זכה להכלל בהיכל התהילה הבינלאומי של השחייה.

 ראו גם 

 התפתחות שיא העולם במשחה ל-100 מטר חופשי

 קישורים חיצוניים 



קטגוריה:אמריקאים ילידי ויסקונסין
קטגוריה:מדיסון: אישים
קטגוריה:אלופי עולם בשחייה
קטגוריה:שחייני חופשי
קטגוריה:שחיינים באולימפיאדת מונטריאול (1976)
קטגוריה:אלופים אולימפיים אמריקאים: שחייה
קטגוריה:זוכי מדליית ארד אולימפית אמריקאים: שחייה
קטגוריה:בוגרי אוניברסיטת אינדיאנה בלומינגטון
קטגוריה:שיאני עולם אמריקאים: שחייה
קטגוריה:ויסקונסין: ספורטאים
קטגוריה:אמריקאים שנולדו ב-1955